
VYSKUPAS VINCENTAS BRIZGYS IR JO LIKIMAS 


Nevienodai vertinamas karo bei pokario laikotarpis, padaręs įtaką daugelio 
žmonių gyvenimams. Šis laikotarpis yra iškėlęs daug klausimų, į kuriuos dar ir 
dabar neturime aiškaus atsakymo. Skaudi Lietuvai buvo tremtis į Sibirą, didelės 
lietuvių dalies pasitraukimas į Vakarus 1944 m., pokario rezistencija. Tragiški 
įvykiai palietė ir vyskupą Vincentą Brizgį. Jo prievartinis pasitraukimas į Vaka- 
rus buvo ne tik jam skaudus, bet ir sukėlė įvairius vertinimus. Tačiau jei būtų 
pasilikęs Lietuvoje, jis būtų tapęs tik dar viena iš okupacijos aukų. Atsidūręs 
užsienyje vyskupas visą savo gyvenimą paskyrė tarnauti Bažnyčiai ir Tėvynei 
Lietuvai. 


ĮVADAS. Lietuvai išsivadavus iš okupacijos, tarsi iš naujo mėginama 
įvertinti sovietmečio, nacių valdymo metų įvykius ir pasmerkti arba pa- 
teisinti atskirų žmonių grupių, konkrečių asmenų apsisprendimą ar 
veiksmus. Vertinant Katalikų Bažnyčios ir atskirų jos narių, ypač dvasi- 
ninkų, laikyseną okupacijų laikotarpiu, kai kam priskiriami dideli nuo- 
pelnai dėl jų kilnių poelgių rizikuojant laisve ar net gyvybe, bet yra ir as- 
menų, kurie vertinami nelabai palankiai, o kartais netgi smerkiami dėl to, 
kad neatliko savo pareigų, nekovojo dėl Bažnyčios teisių, netgi kolabora- 
vo su okupaciniu režimu. 

Nevienodai yra vertinamas ir vyskupas Vincentas Brizgys. Jis prieš- 
karyje yra buvęs Vilkaviškio kunigų seminarijos profesorius, paskui 
Kauno arkivyskupo augziliaras, vėliau beveik pusę amžiaus ne savo no- 
ru išbuvęs toli nuo Tėvynės. Seselės kazimierietės, globojusios pasenusį 
vyskupą, 1992 m. savo pranešime apie jo mirtį rašė: „Esame giliai paveik- 
tos jo pavyzdingu gyvenimu...'1 Tai labai palankus vertinimas. Tačiau 
ne vienam gali iškilti abejonių dėl teiginio „ne savo noru“. Ar vyskupas 
V.Brizgys buvo nacių verčiamas pasitraukti iš savo vyskupijos ir Lietu- 
vos (prievarta išvežtas į Vokietiją artėjant Raudonajai armijai 1944 m.), ar 
tai buvo tik oficiali versija gelbstint save nuo neabejotinai skaudaus liki- 
mo antrosios sovietinės okupacijos metu? 


1M.Kuzmickus, Jo ekscelencija Vincentas Brizgys, Čikaga, 1992, p. 3. 

Šio darbo tikslas: atsakyti į nevisiškai aiškų klausimą - ar vyskupas 
V.Brizgys, artėjant antrajai bolševikų okupacijai, pasitraukė iš vyskupijos 
ir savo šalies savo valia, ar priverstas. 

Darbo objektas: 1944 metų (artėjant antrajai sovietų okupacijai) aplin- 
kybės (taip pat ir asmeninės žmogaus savybės), kurios nulėmė Kauno 
vyskupo pagalbininko Vincento Brizgio pasitraukimą iš Lietuvos. 

Darbo šaltiniai: spausdinti V.Brizgio atsiminimai, vyskupą pažinoju- 
sių ir okupacijos laikotarpį prisimenančių žmonių rašytiniai liudijimai, 
kiti šaltiniai. 

Darbo metodas: analizė. 

Straipsnyje mėginama pažvelgti į vyskupo asmenį, jo veiklą prieška- 
rinėje ir sovietų bei vėliau nacių okupuotoje Lietuvoje, kas padėtų nuspė- 
ti ganytojo pasirinkimo motyvus. 


BRĘSTANTI STIPRI ASMENYBĖ. Vincentas Brizgys gimė 1903 m. lapkri- 
čio 9 d. Marijampolės apskrities, Liudvinavo valsčiaus Plynių kaime, 
Daukšių parapijoje. Baigęs Daukšių pradžios mokyklą toliau mokėsi Ry- 
giškių Jono gimnazijoje Marijampolėje. 1921 m. įstojo į Seinų kunigų se- 
minariją Gižuose (stojamuosius egzaminus dar laikė seminarijoje Zyp- 
liuose). Studijas baigė 1927 m. taip pat Gižuose, tačiau jau Vilkaviškio 
vyskupijos seminarijoje. 1927 m. birželio 5 d. įšventintas kunigu, trejus 
metus vikaravo Kalvarijoje. Nors studijų kunigų seminarijoje laiku 
V.Brizgys gerai pasirengė tarnystei, tačiau Vilkaviškio vyskupas Antanas 
Karosas kaip gabų ir darbštų kunigą jį išsiunčia studijuoti į Romą. 1930- 
1935 m. jis studijuoja Romos Grigaliaus universitete, apgina filosofijos 
bei kanonų teisės daktaro disertacijas. 1936-1940 m. kunigas V.Brizgys 
dėsto Vilkaviškio kunigų seminarijoje. Čia jis buvo vienas iš geriausių 
profesorių. Nevengė ir Katalikų akcijos darbo. Jo buvęs mokinys monsin- 
joras Vincas Bartuška, praėjus dešimčiai metų po vyskupo mirties, 
2002 m. pasakojo: „Kun. dr. Brizgys pradėjo profesoriauti Vilkaviškio ku- 
nigų seminarijoje 1931 m. rudenį. Jis dėstė logiką, ontologiją, teodicėją, 
aristotelinę filosofiją. Jaunas, mielas, šiltas, paprastas žmogus mus žavė- 
jo“2. Šis studentų vertinimas sutapo ir su bažnytinės vyresnybės vertini- 
mu - 1940 m. balandžio 2 d. kunigas Brizgys buvo nominuotas Kauno ar- 
kivyskupo metropolito augziliaru. 

Žvelgdami į šį Vincento Brizgio gyvenimo tarpsnį, matome, kad jam 
teko išgyventi sunkų Pirmojo pasaulinio karo laikotarpį ir pokario nera- 
mumus, nepriteklius, mokinio ir studento vargus. Apie tai pats vyskupas 


2V.Bartuška, Atsiminimai apie vysk. Vincentą Brizgį, Marijampolė, 2002, p. 1 (Rankraš- 
tis, autoriaus asmeninis archyvas). 

rašė savo prisiminimuose3. Matome, kad jau vaikystės, paauglystės me- 
tais Vincentas išmoko bendrauti su įvairiais žmonėmis, užsigrūdino fizi- 
niuose darbuose“, išmoko vertinti politinius įvykius bei žmonių santy- 
kius, kylančius dėl priešingų ideologinių įsitikinimų ar moralės dėsnių 
supratimo“. 


KUNIGYSTĖS PILNATVĖ. Šią brandos pakopą Vincentas Brizgys pasie- 
kia būdamas tik 37-erių metų. Tai buvo Kaunui laimėjimas, o Vilkaviš- 
kiui netektis. Netrukus jau svarstoma Brizgio kandidatūra į Vilniaus vys- 
kupo pagalbininko postą. Tuo būtų buvęs labiau patenkintas ir Vilniaus 
arkivyskupas R.Jelbžykovskis, nes V.Brizgys Vilniuje būtų ne toks popu- 
liarus kaip M.Reinys, vadinasi, jį būtų galima labiau izoliuoti nuo vysku- 
pijos administravimo darbo. M.Reinys Jelbžykovskiui buvo „pavojinges- 
nis“*. Taip norėta „pakoreguoti“ vyskupo V.Brizgio likimą. 

V.Brizgiui teko eiti vyskupo pareigas Kaune pačiais nepalankiausiais 
laikais: bolševikų ir nacių okupacijos, Antrasis pasaulinis karas, Bažny- 
čios persekiojimai. 1940-1941 m. vyskupas tampa vienintelės Lietuvoje 
kunigų seminarijos rektoriumi (kitos seminarijos bolševikų buvo jau už- 
darytos), 1941-1944 m. VDU Teologijos-filosofijos fakulteto dekanu. Koks 
jis buvo šiuo sunkiu metu? Atsakymas į šį klausimą gali padėti suprasti 
svarbiausią jo apsisprendimą - 1944 m. pasitraukimą į Vakarus. Ar 
vysk. V.Brizgys buvo drąsus religinių ir pilietinių teisių gynėjas, ar užta- 
rė žmones prieš nacius ir gynė juos nuo rusų okupantų bei kolaborantų 
lietuvių?. O gal jis tapo dvasininku, gelbėjusiu tik savo likimą? Tokį klau- 
simą gali pateikti tie, kurie neigiamai vertina jo pasitraukimą į Vakarus 
1944 m.. Čia pirmasis paprieštarautų prelatas Ladas Tulaba, Brizgį pui- 
kiai pažinojęs ir Lietuvoje, ir emigracijoje. Jis rašo, kad jau pirmosios so- 
vietinės okupacijos metu, kai vyskupai Brizgys ir Borisevičius buvo Lie- 
tuvos episkopato įgalioti rūpintis vienintele šalyje likusia kunigų semina- 
rija, Brizgys narsiai ginčijosi su pačiu Maskvos atstovu Pozdniakovu: „Jei 
neleisite viešai dirbti, veiksime slaptai. Neturime kito pasirinkimo'š. Be 
abejo, toks priešgyniavimas jau savaime galėjo išprovokuoti susidoroji- 
mą. Vėliau, vokiečių okupacijos metais, vyskupas irgi drąsiai elgėsi, to- 
dėl buvo pasiruošęs netgi areštui?. Prelatas V.Bartuška prisimena: „Vo- 
kiečių okupacijos metu vysk. Brizgys buvo pats uoliausias ir išradingiau- 


3V.Brizgys, Gyvenimo keliai, Vilnius, 1993. 

* Ten pat, p. 30. 

5 Ten pat, p. 50-53. 

6 Arkivyskupas Mečislovas Reinys, Čikaga, 1977, p. 114. 
"Plg. V.Brizgys, Gyvenimo keliai, p.100-115. 
SL.Tulaba, Nuo Dusios iki Tiberio, t 1, Roma, 1993, p.100. 
9Plg. V.Brizgys, Gyvenimo keliai, p. 108. 

sias vyskupas“'!0. Šis, anot kunigo Mykolo Krupavičiaus, pažangus, inte- 
lisentiškas, visiems prieinamas, didelės tolerancijos vyskupas!! gebėjo iš- 
likti principingas tiesai ir prigimtinėms žmogaus laisvėms: padėjo ne vie- 
nam žmogui išvengti NKVD teroro!2, selbėjo nacių represuojamus kuni- 
gus ir pasauliečius inteligentus“. 


PALIKTA KAIMENĖ AR TREMTINIO DALIA, Vysk. V.Brizgy S pasitraukia 
iš Lietuvos 1944 m. artėjant frontui. Jo pasirinkimas buvo sunkus. Nors 
vokiečių valdžia reikalavo, kad vyskupas trauktųsi į Vakarus, bet pasilik- 
ti galimybių buvo. Tai matome iš paties vyskupo prisiminimų. Kyla 
klausimas: kodėl besitraukiantys naciai reikalavo ir vertė vyskupus, kai 
kuriuos kitus labiau žinomus lietuvius trauktis kartu? Čia, be abejo, ne- 
buvo altruizmas gelbstint nuo Raudonosios armijos ar naujos sovietų 
okupacijos. Įkaitų, išvežtų į konclagerius, kaip S.Yla, B.Sruoga, vokie- 
čiams jau irgi nebereikėjo. Beliko tik propaganda: tegul pasaulyje susida- 
ro opinija, kad daugelis šviesių žmonių bėga nuo rusų, ieškodami prie- 
globsčio pas pralaiminčius nacius, nes juos laiko padoresniais, humani- 
škesniais. Juk koncentracijos stovyklos karo metu buvo slepiamos, kad 
pasaulis apie jas nežinotų. Tai daugelio tironų logika: tegul kiti apie juos 
mano geriau, negu iš tikrųjų yra. Brizgys nacių buvo išgabentas į Vokieti- 
ją ir nepasinaudojo galimybe pabėgti ar grįžti į Lietuvą tikrai ne dėl to, 
kad būtų juos vertinęs labiau negu komunistų valdžią. Jis žinojo, kad tiek 
vieni, tiek kiti pavergėjai yra vienodi. Tačiau jei Brizgys šią dilemą būtų 
išsprendęs kitaip (stengęsis žūtbūt pasilikti Lietuvoje), be jokios abejonės, 
geriausiu atveju tarybinės valdžios būtų buvęs nuteistas kalėjimo baus- 
me. Tai liudija ir Lietuvos ypatingojo archyvo (buvusio LSSR KGB archy- 
vo) dokumentai. Jau pirmosios sovietinės okupacijos metais buvo pla- 
nuojama, ką iš Bažnyčios vadovų uždaryti kalėjimuose. Vyskupas Vin- 
centas Brizgys ir daug autoritetingų kunigų buvo pirmieji šiuose sąra- 
šuose!4, Kyla klausimas: kuo okupantams buvo nusikaltęs Brizgys dar iki 
1940 metų okupacijos? Manau, kad KGB logika buvo aiški: Brizgys, Vati- 
kano paskirtas į Kauną, yra gana jaunas, energingas, dalykiškas ir drą- 
sus, tad jis sunaikintinas pirmasis. Be abejo, Vatikanas tikėjosi (jau buvo 
prasidėjęs Antrasis pasaulinis karas), kad V.Brizgys turės valdyti vysku- 
piją gana sudėtingomis sąlygomis, nes, ko gera, naujų vyskupų greitai 
paskirti nebus įmanoma. Be to, lyginant V.Brizgį su Vilkaviškio vyskupu 


10 V.Bartuška, Atsiminimai apie vysk. Vincentą Brizgį, p. 3. 

1 Plg. P.Maldeikis, Mykolas Krupavičius, Čikaga, 1975, p. 242. 

12Plg. V.Brizgys, Gyvenimo keliai, p. 100-102. 

38 Ten pat, p. 104. 

4V.Spengla, Bažnyčia, „Kronika“ ir KGB voratinklis, Vilnius, 2001, p. 12. 

V.Padolskiu, pirmasis buvo ne tik mokslo, vadovavimo, bet ir drąsios 
veiklos žmogus. Susidoroti su V.Brizgiu NKVD būtų turėjusi ir kitų pre- 
tekstų - už memorandumo sovietinei valdžiai parengimą (tai matome iš 
vysk. V.Borisevičiaus tardymo protokolų), kur buvo kaltinama sovietinė 
valdžia dėl Bažnyčios teisių ignoravimo, kunigų areštų!5, dėl Eucharistinio 
kongreso organizavimo (randame vyskupo T.Matulionio tardymo proto- 
koluose)'6, dėl neva kontrrevoliucinio centro Kaune organizavimo (Anta- 
no Mikšūno tardymo protokolas, 1945 m. sausio 15 d.)!7. Vyskupai V.Bori- 
sevičius, M.Reinys ir daug kitų dvasininkų turėjo tarsi „laukti savo eilės“. 
Jiems buvo skirti dar ir kiti išbandymai - mėginta įvairiomis priemonėmis 
paversti juos „savo įrankiais“ - klusniais, neveikliais, išsigandusiais1š. 
Šiandien sunku pasakyti, koks vyskupo pasirinkimas būtų buvęs 
naudingesnis Lietuvai - žūtbūt stengtis likti Lietuvoje ir būti sunaikintas 
ar pasitraukti ir veikti. Taip pat mes nežinome visų paties vyskupo apsi- 
sprendimo motyvų ir pasirinkimo aplinkybių. Be abejo, jis tai padarė ge- 
rai viską apsvarstęs sąžinėje ir pasirinkęs tuo metu jam atrodantį patį tei- 
singiausią kelią. Tai patvirtina ir prelatas V.Bartuška, taip pat pasitraukęs 
į Vakarus: „Vyskupas Brizgys labai gerai padarė, kad 1944 m. pasitraukė 
į Vakarus, nes jis žinojo, kad sovietai jam nebūtų leidę kunigauti - vysku- 
pauti. Būtų jį suėmę, išniekinę, nutildę. Vakaruose jis buvo reikalingas, 
visur važinėjo ir skelbė okupanto nužmogėjimą. Šiandien mums aišku, 
kad užtenka aukų, užtenka kankinių - Borisevičiaus, Reinio, Ramanaus- 
ko, Matulionio. Aš esu tikras, kad jis veikė Šventos Dvasios įkvėpimu“? 
Galėjo būti ir kitas apsisprendimo motyvas - išvykstama tik trumpam 
laikui. Taip manė daugelis besitraukiančiųjų. Karas baigsis, sąjunginin- 
kai įsakys rusams pasitraukti iš Lietuvos ir visi sugrįš namo. Tai teigia ir 
Juozas Brazaitis savo knygoje „Vienų vieni“: „Naują okupaciją lietuviai 
sutiko kaip laikinį dalyką; buvo įsitikinę, kad Vakarų demokratijos, bai- 
gusios karą su Hitleriu, privers pasitraukti ir Staliną iš jo okupuotų kraš- 
tų. Tokiam tikėjimui stipriausias pagrindas buvo prezidento Ruzvelto ir 
min. pirmininko Čerčilio 1941.08.14 paskelbta Atlanto charta, kurią Lie- 
tuvoje buvo išgarsinusi pogrindinė spauda'20. Netgi vysk. V.Padolskis 
tuojau po karo ragino Šv. Grigaliaus universiteto studentą kunigą Vincą 
Bartušką stengtis greičiau baigti studijas, nes greitai Lietuva vėl bus lais- 


15 Lietuvos vyskupai kankiniai sovietiniame teisme, sudarė Arūnas Streikus, LKMA, Lietu- 
vos istorijos šaltiniai, t.5, Vilnius, 2000, p. 43-57. 

16 Ten pat, p. 493. 

17 Ten pat, p. 711. 

18Plg. V.Vitkauskas, Lietuvos Katalikų Bažnyčios dvasininkų verbavimas 
NKVD/KGB agentais sovietmečiu, LKMA Metraštis, t. 16, Vilnius, 2000, p. 240-241. 

2 V.Bartuška, Atsiminimai apie vysk. Vincentą Brizgį, p. 4. 

20J.Brazaitis, Vienų vieni, Vilnius, 1990, p.189. 

va, atsikurs Vilkaviškio kunigų seminarija ir jam teks joje dėstyti?!. To- 
kiomis viltimis keletą metų gyveno ir daugelis Lietuvos gyventojų (su to- 
kiomis viltimis galbūt daugelis tais 1944 m. tik kelioms savaitėms ar mė- 
nesiams traukėsi iš Lietuvos nuo artėjančio fronto). Ši viltis ilgai palaikė 
net ginkluotą pogrindį. Taigi galima sakyti, kad vysk. V.Brizgys tiesiog 
ištrūko iš KGB nagų (gal net su ta pačia viltimi greitai sugrįžti). Būdamas 
laisvėje (nors ir toli nuo savo vyskupijos) vėliau galėjo labiau patarnauti 
kenčiančiai Lietuvos Bažnyčiai. Amerikoje Brizgiui teko daug iškęsti ne 
tik dėl sovietinės propagandos ar neteisingų kaltinimų antisemitizmu, 
bet kartais ir dėl nepelnytos kritikos net iš kunigų. 

Vysk. V.Brizgys, dar būdamas tarp pabėgėlių Vokietijoje, kartu su 
vysk. V.Padolskiu rūpinosi lietuvių klierikų studijomis seminarijose ir 
Romos universitetuose, lankė lietuvių pabėgėlių stovyklas, stengėsi pa- 
gelbėti kunigams ir pasauliečiams. Daugelis klierikų jų dėka galėjo toliau 
mokytis Eichštato kunigų seminarijoje??. 

Po ilgų vargų 1951 m. vysk. V.Brizgys apsigyveno Čikagoje ir likusį 
gyvenimą paskyrė lietuvių emigrantų pastoracijai, mokslui, Lietuvos lais- 
vės siekiams. Nepamirštami vysk. V.Brizgio nuopelnai Romos popiežiš- 
kajai Šv. Kazimiero lietuvių kolegijai, Lietuvių katalikų mokslo akademi- 
jai Romoje. Jis daug prisidėjo prie Vatikano II Susirinkimo nutarimų įgy- 
vendinimo tarp lietuvių. Dar būdamas stipresnės sveikatos aplankė visas 
lietuvių gyvenamas parapijas ir lietuvių sambūrius JAV ir Kanadoje, tris 
kartus lankėsi Australijoje ir Naujojoje Zelandijoje, aštuonis kartus Pietų 
Amerikos valstybėse, vadovavo didžiulei lietuvių delegacijai į Romą mi- 
nint Šv. Kazimiero 500 metų sukaktį. Švęsdamas vyskupystės 25-metį bu- 
vo gražiai pagerbtas popiežiaus Pauliaus VI3. Vyskupas sulaukė Lietuvos 
nepriklausomybės, taip pat galėjo pasidžiaugti ir savo indėliu Bažnyčios 
bei Tėvynės labui. Tačiau ir vėl likimas jam buvo negailestingas, tiksliau - 
Dievo planai buvo kitokie, - vyskupas dėl garbaus amžiaus ir nestiprios 
sveikatos nebegalėjo sugrįžti į Tėvynę, į kurią galbūt labai greitai tikėjosi 
sugrįžti anuomet, 1944 m. rudenį iš jos išvykdamas. 


Taigi Kauno arkivyskupo pagalbininkas vyskupas Vincentas Briz- 
gys - tremtinys kaip ir daugelis dorų ir garbingų mūsų tautos išeivijos 
dvasininkų ir pasauliečių. Jis mirė 1992 m., taip ir nesugrįžęs į šalį, kurią 
labai karštai mylėjo. 

Vysk. V.Brizgio asmenį tiksliai atskleidžia jo testamento žodžiai: „Vi- 
są gyvenimą ir kasdien prisimindavau maldoje su dėkinga pagarba ir il- 


21 V.Bartuška, Atsiminimai apie vysk. Vincentą Brizęį, p 4. 
2Plg. L.Tulaba, Nuo Dusios iki Tiberio, p.147-164. 
3Plg. V.Brizgys, Gyvenimo keliai, p. 353-354. 

gesiu ne tik savo gimdytojus, brolius, seseris ir kitus mano gimtosios šei- 
mos narius, gimines. Mano gyvenimas buvo turtingas daugeliu mano šir- 
džiai brangių vyskupų, kunigų, seselių vienuolių, pasauliečių“2. Tai ne 
tik vyskupo, bet ir jautraus, tauraus žmogaus jausmai, išgyvenimas. 


IšvADOS. Karo bei pokario laikotarpis pateikia daug klausimų, į kai 
kuriuos dar iki šiol neturime tikslių atsakymų. Skaudi Lietuvai buvo ne 
tik tremtis Sibiran, bet ir didelės lietuvių dalies pasitraukimas į Vakarus 
1944 m. Išvyko daug paprastų darbo žmonių, mokslininkų, valstybės 
veikėjų, dvasininkų. Kuri tremtis buvo skaudesnė, kurie labiau Lietuvai 
nusipelnė? Pirmieji sudėjo kančios auką, ypač iki Stalino mirties, antrieji 
kartais didžiuojasi, kad laisvajame pasaulyje jie daug nusipelnė Lietuvos 
laisvės naudai ir dabar turėtų turėti išskirtines teises savo tėvynėje. Šiaip 
ar taip, visi jie daug kentėjo, patyrė didžiulę nostalgiją, išgyveno dideles 
netektis, daugelis padarė savo šalies labui tiek, kiek pajėgė. 

Straipsnyje aptarėme vysk. Vincento Brizgio gyvenimą ir jo skaudų 
išbandymą - tremtį į Vakarus. Vaikystėje ir jaunystėje patyręs ne tik arti- 
mų žmonių meilę, bet ir daug sunkumų (ypač dėl Pirmojo pasaulinio ka- 
ro), vėliau kaip gabus kunigas baigęs mokslus Romoje tapo Vilkaviškio 
kunigų seminarijos profesoriumi, galiausiai 1940 m. - Kauno vyskupu 
pagalbininku. Vysk. V.Brizgys 1944 m. išvyko vokiečių verčiamas iš Lie- 
tuvos, į kurią dėl naujos sovietinės Lietuvos okupacijos daugiau nebesu- 
grįžo. Jo pasirinkimas žūtbūt nepasilikti Lietuvoje buvo motyvuotas ir 
morališkai pateisinamas. Pasilikęs Lietuvoje jis būtų tapęs viena iš pir- 
mųjų okupacijos aukų. Būdamas užsienyje visą gyvenimą skyrė Romos 
Katalikų Bažnyčiai ir savo Tėvynei Lietuvai. 

Vysk. Vincentas Brizgys ir šiandien neturėtų būti užmirštas. Savo gy- 
venimu jis teprabyla į mus - koks nelengvas, kupinas sunkių pasirinki- 
mų, bet prasmingas gali būti kiekvieno žmogaus gyvenimas. 


Įteikta 2003 m. vasario mėn. 


BISHOP VINCENTAS BRIZGYS AND HIS DESTINY 
Summary 
The period of the war and its aftermath which can be evaluated in different 


ways had an influence on the lives of many people. This period has raised many 
guestions to which even today we do not have a clear answer. The deportations 


24 V.Brizgys, Mano paskutinė valia ir paaiškinimas prie testamento, Čikaga, 1983 (Rankraštis). 

to Siberia, the withdrawal of a great number of Lithuanians to the West in 1944, 
and the post-war resistance hurt Lithuania. The tragic events also affected Bis- 
hop Vincentas Brizgys. In pre-war Lithuania he was a professor at the Vilkaviš- 
kis priest seminary, who later became an auxiliary of the Kaunas archbishop. 
His forced withdrawal to the West was not only painful for him, but also raised 
various evaluations. If he had remained in Lithuania, he would have only beco- 
me another victim of the occupation. When the Soviet front was approaching, 
the Nazis wanted as many people, especially intellectuals, as possible to leave 
for Germany. This was propaganda meant to make the impression that people 
were escaping Soviet occupation and seeking shelter with the Nazis. Even 
though the Germans wanted the bishop's withdrawal, there were some possibi- 
lities for him to remain. The choice was very difficult as can be understood from 
his reminiscences. But if he had remained in Lithuania, he would have become 
one of the first victims of the occupation. While living abroad Brizgys devoted 
his life to the Catholic Church and his homeland Lithuania. Withdrawing from 
Lithuania he, as well as many other compatriots, hoped to return to an indepen- 
dent Lithuania. 

Thus, Brizgys has to be considered an exile, just like many other honest and 
honorable priests and lay persons of our nation. He had no possibilities to return 
to his beloved native land and died in 1992. 


